পূর্ব বর্ধমানে দুই বাসের মুখোমুখি সংঘর্ষ, আহত কমপক্ষে ২২

বর্ধমান- পূর্ব বর্ধমান (East Burdwan) জেলার ভাতার বাজারে বর্ধমান-কাটোয়া রাস্তার উপর শনিবার দুপুরে এক ভয়াবহ দুর্ঘটনা ঘটে গেল। দুটি যাত্রীবাহী বাসের মধ্যে মুখোমুখি সংঘর্ষের ঘটনায় অন্তত ২০ থেকে ২২ জন যাত্রী আহত হয়েছেন বলে জানা গেছে। এই ঘটনায় এলাকায় ব্যাপক চাঞ্চল্য সৃষ্টি হয়েছে।

​স্থানীয় ও পুলিশ সূত্রে জানা যায়, আজ দুপুরে বর্ধমান-কাটোয়া রুটের দুটি বাস ভাতার বাজারের কাছে তীব্র গতিতে এসে একে অপরের সঙ্গে সজোরে ধাক্কা মারে। সংঘর্ষের তীব্রতা এতটাই ছিল যে, বাসের সামনের অংশ দুমড়ে-মুচড়ে যায়। আহতদের সংখ্যা ১০ থেকে ১২ জন হলেও, পরে তা বেড়ে ২০ থেকে ২২ জন হয়েছে।

দুর্ঘটনার পরই স্থানীয় মানুষজন দ্রুত উদ্ধারকার্যে হাত লাগান। তারা আহত যাত্রীদের তড়িঘড়ি উদ্ধার করে চিকিৎসার জন্য ভাতার ব্লক হসপিটালে পাঠান।

​একটি বাসের চালক সংঘর্ষের ফলে স্টিয়ারিংয়ের মধ্যে আটকে পড়েছিলেন। স্থানীয়দের বহু প্রচেষ্টার পর তাকে গুরুতর আহত অবস্থায় উদ্ধার করা হয় এবং চিকিৎসার জন্য পাঠানো হয় ভাতার স্টেট জেনারেল হাসপাতালে। আহতদের মধ্যে বেশ কয়েকজনের অবস্থা আশঙ্কাজনক হওয়ায় তাদের বর্ধমান মেডিক্যাল কলেজ হাসপাতালে স্থানান্তরিত করা হয়েছে।

আরও পড়ুন- শিয়রে গঙ্গাসাগর মেলা! মুড়িগঙ্গার ড্রেজিং নিয়ে কী বললেন সেচমন্ত্রী?

​ঘটনাস্থলের খবর পেয়ে দ্রুত সেখানে পৌঁছায় ভাতার থানার পুলিশ এবং ফায়ার ব্রিগেডের কর্মীরা। পুলিশ উদ্ধার কাজে হাত লাগানোর পাশাপাশি যানজট মুক্ত করার চেষ্টা শুরু করেছে।

দুর্ঘটনার জেরে বর্ধমান-কাটোয়া রাস্তায় বেশ কিছুক্ষণের জন্য যান চলাচল ব্যাহত হয়। পুলিশ ক্রেন এনে দুর্ঘটনাকবলিত বাস দুটিকে সরিয়ে রাস্তা স্বাভাবিক করার চেষ্টা চালাচ্ছে।

দেখুন আরও খবর-